  Туспуктэм: Ольга Козачёк Ольга Козачёк Корреспондент Наталия Сильвестрова 2024-тӥ арын Ижкарысь Устинов ёросын липем спорт огъет но теннисэн шудон корт усьтозы. Пуктӥськон ужъёслэсь мынэмзэс карлэн тӧроез Дмитрий Чистяков эскериз. « Таӵе интыослэсь лыдзэс будэтонын кулэяськон вань шуыса умой. Ижкар – со спортэн эшъяськись кар. Татысь адямиос спортэн вырыны, азинскыны, вылезлы дышетскыны мылкыд каро » Дмитрий Чистяков, Ижкарлэн тӧроез Архитектор П. П. Берш нимо урамысь спорт огъетэз вуоно арлэн кутсконаз усьтыны малпало. Ужъёс 90 процентлы быдэстэмын. Вуоно арняе юртын шуныт сётон сӧзнэтэз радъялозы, езтыл лэсьтозы. « Огъет туж умой интыяськемын. Та трос улӥсьёсын интыын одӥг но бадӟым оъект ӧй вал на » Дмитрий Чистяков, Ижкарлэн тӧроез Фото: Ольга Козачёк Спорт огъетын волейболэн, футболэн но баскетболэн шудон, озьы ик художественной гимнастикалы залъёс луозы. Юртын балетъя занятиос радъяны малпало, черлидингъя секция ужалоз. Нимаз залын вачепумит нюръяськонъя занятиос ортчылозы. Огъет доры машинаосты пуктон инты лэсьтозы. Теннисэн шудонъя кортлэсь интъетсэ кисьтӥзы. Спорт интыез воздухоопорной конструкциен лэсьтозы. Татын куинь туала корт радъялозы. Площадкаын огдыре 15 адями теннис шудыны быгатоз. Тодэ вайытом, Ижкарысь 16 номеро школаын стадионэз коньывуон пумозь усьтозы. Ленин ёросын «Локомотив» стадионын физкультурая но тазалыкез юнматонъя огъет пукто. Ватсалом, «Ижсталь» йӧ дворецын тупатъян ужъёсты 2024-тӥ арын азьланьтозы. Тегъёс: Спорт лэсьтӥськон Ижкар Удмуртия  